ઓસ્કરના વક્તવ્ય પછીના એક કલાકમાં જ એસએસનું લશ્કર વિખરાવા લાગ્યું. એ સાથે જ ફેક્ટરીની અંદર, બદઝિનોમાંથી પસંદ કરાયેલા કમાન્ડો અને જેલના કેદીઓમાંથી પસંદ કરાયેલા કેટલાક લોકોને ઓસ્કરે મગાવેલાં હથિયારો સોંપી દેવામાં આવ્યાં. બધાં જ ઇચ્છતાં હતાં કે એસએસ સાથે પદ્ધતિસરના ઘર્ષણમાં ઊતરવાને બદલે તેમની પાસે હથિયારો મૂકાવી દેવામાં આવે! ઓસ્કરે ખુલાસો કરતાં કહેલું કે રોષે ભરાયેલી અને પીછેહઠ કરી રહેલી કોઈ પણ લશ્કરી ટૂકડી પર હુમલો કરવામાં ડહાપણ ન હતું, પરંતુ સુખદ સમાધાન થવા જેવી કોઈક પરિસ્થિતિ ઊભી ન થાય, તો આખરે ટાવરોને હાથગોળા વડે ઊડાડી જ દેવા પડે તેમ હતું.